Vanderbijlpark-moorde: Uitspraak gelewer | Maroela Media
Du Preez in die hof. Foto: Nadine Watkins/90.6 FM Stereo Nuus
Regter Hennie de Vos het Dinsdag in die rondgaande hof in Vereeniging uitspraak gelewer in die saak van Fanie du Preez wat aangekla is van die moord op sy vrou en twee kinders.
"Al die feite dui daarop dat u verantwoordelik was vir die moorde op u familie," het regter De Vos gesê. 90.6 FM Stereo Nuus berig Du Preez is skuldig bevind op drie aanklagte van moord, 'n aanklag van dwarsboming van die gereg en 'n aanklag van die onwettige besit van vuurwapens. Hy sal in Desember gevonnis word.
Du Preez het voorheen 'n skulderkenning afgelê, maar sy regsverteenwoordiger het aan die begin van sy verhoor aangevoer dat dit onder dwang gedoen is. Hy het toe ook skuld ontken op die drie aanklagte van moord en die een van die dwarsboming van die gereg.
Die moorde op die drie lede van die Du Preez-gesin het verlede jaar wyd opslae gemaak. Du Preez het ten tyde van die moorde beweer hy was in die motorhuis besig toe hy skote in die huis gehoor het. Hy het beweer hy is daarna deur twee gewapende verdagtes gekonfronteer wat op die vlug geslaan het, waarna hy ondersoek gaan instel het en die drie oorledenes se liggame in die huis aangetref het. Enkele ure daarna is hy egter in hegtenis geneem.
Du Preez het later sy weergawe van die gebeure verander en in die hof aangevoer twee Nigeriese dwelmbase het hom met 'n vuurwapen gedreig en gedwing om sy gesin dood te skiet, nadat hy geweier het om dwelms namens hulle te verkoop. Dié weergawe het ook weer verander en Du Preez het beweer dit was twee Libanese mans wat sy gesin vermoor het.
Thea du Preez (43) en haar kinders, Carlia (17) en Phillip (14), is in die vroeë oggendure van 3 Desember in hul huis in Vanderbijlpark doodgeskiet.
Lees alle vorige berigte oor die Vanderbijlpark-moorde op Maroela Media.
Inligting met vergunning van 90.6 FM Stereo Nuus.
Fanie du Preez Vanderbijlpark-moorde
Gewetenlose psigopaat! Jy is die naam van mens en pa nie werd nie! Mag jy die res van jou selfsugtige lewe nooit slaap nie…wakker rondloop met die gesigte van jou kinders en vrou voor jou…Siek!!!!
Hoop dis lewenslank en gooi sommer die sleutel ook weg!!!!!!
Ja dwelms is 'n gerieflike skuiwer om te gebruik as niks anders werk nie….
Dankie Liewe Here dat U nie die man laat weg kom wat hy aan sy gesin gedoen het nie. Nou moet daai Stiefpa van Brits ook net sy straf kry
Sy gewete gaan nie daaronder ly nie want as hy enige gewete gehad het, sou hy steeds 'n gesin gehad het. Hy gaan net jammer voel vir homself.
Ek bevraagteken egter enige regsverteenwoordiger wat sò een, veràl nadat hy oorspronklik skuld erken het, probeer loslieg.